અમદાવાદ: મ્યુનિ. કોર્પોરેશન દ્વારા થલતેજના સિંધુ ભવન રોડના આર-૩ ઝોનના ગેરકાયદે ઊભી થયેલી હોટલ ‘બાપનો બગીચો’ને તોડાતી અટકાવવા માટે કોંગ્રેસના જમાલપુરના કોર્પોરેટર શાહનવાઝ શેખ દોડી આવ્યા હતા. આની સાથેસાથે છેક ગાંધીનગરથી તંત્રના અધિકારીઓ ઉપર ફોન આવ્યો હતો. જોકે કોર્પોરેશને આગામી દિવસોમાં બાકી ગેરકાયદે બાંધકામને તોડવા માટે જવાનો નિર્ણય કર્યો છે. ગઇ કાલે સાડા અગિયાર વાગ્યાના સુમારે નવા પશ્ચિમ ઝોનના એસ્ટેટ વિભાગના અધિકારીઓ ‘બાપનો બગીચો’ હોટલને તોડવા માટે ત્રાટકયા હતા. એક જેસીબી, દબાણની ગાડી અને મજૂરોને લઇને આવેલા તંત્ર દ્વારા હુક્કાબાર પ્રકારનું તેમજ ગામડાનો સેટ ધરાવતા બાંધકામને જમીનદોસ્ત કરાયું હતું.